अस्ट्रेलियामा नेपथ्यको सांगीतिक कार्यक्रम ‘भव्य’
करिब एक महिनादेखि सुरु भएको नेपथ्यको अस्ट्रेलिया सांगीतिक यात्रा भव्य रुपमा सम्पन्न भएको छ । गत महिनाको तेस्रो सातादेखि उत्तरी सहर डार्बिनबाट सुरु भएको नेपथ्यले सिड्नी, मेलबर्न, ब्रिसबन, एडिलेड, राजधानी क्यानबेरा, पर्थ, डार्बिन र तास्मानियाको होबार्टमा आफ्नो सांगीतिक प्रस्तुति दिएको थियो । 
अस्ट्रेलिया — करिब एक महिनादेखि सुरु भएको नेपथ्यको अस्ट्रेलिया सांगीतिक यात्रा भव्य रुपमा सम्पन्न भएको छ । गत महिनाको तेस्रो सातादेखि उत्तरी सहर डार्बिनबाट सुरु भएको नेपथ्यले सिड्नी, मेलबर्न, ब्रिसबन, एडिलेड, राजधानी क्यानबेरा, पर्थ, डार्बिन र तास्मानियाको होबार्टमा आफ्नो सांगीतिक प्रस्तुति दिएको थियो । नेपथ्यको आफ्नै शैलीको कन्सर्ट गर्ने तरिकाले यहाँका दर्शक तथा स्रोतालाई कार्यक्रमस्थलसम्म तानेको थियो भने गायक अमृत गुरुङको परम्परागत शैलीलाई दर्शकले हरेक राज्य तथा टेरीटोरीमा मन पराएका थिए । तास्मानियामा सम्पन्न आफ्नो अन्तिम प्रस्तुतिपछि विज्ञप्ति निकालेर नेपथ्यले कार्यक्रममा सहभागी सबैलाई धन्यवाद दिँदै कार्यक्रम सम्झनयोग्य भएको जनाएको छ । आफ्नो छैटौं कार्यक्रम प्रस्तुतिका क्रममा अस्ट्रेलिया आएको नेपथ्यमा ब्यान्डका सदस्यका साथै प्राविधिक र व्यवस्थापनका सदस्यसहित १३ जनाको सहभागिता थियो । कार्यक्रमको सफलतापछि गायक गुरुङले अस्ट्रेलियामा नेपालीले दिने माया आफ्ना लागि मात्र नभएर समग्र नेपाली संगीतकर्मी तथा सांगीतिक क्षेत्रका लागि अत्यन्तै महत्त्वपूर्ण रहेको सुनाए । गुरुङले आफ्नो सांगीतिक प्रस्तुतिका क्रममा नेपालीलाई आफ्नो भाषा, कला र संस्कृतिलाई सधैं बचाइराख्न अनुरोध गर्ने गरेका छन् भने हरेक कार्यक्रममा नेपालीलाई आफ्नो माटो र प्रकृतिलाई माया गरेर घुम्नका लागि मात्रै भए पनि नेपाल आउन आग्रह गर्ने गरेका छन् । 